ଦିଲ୍ଲୀକା ବାବୁ/ ଦିଲୀପ ଚେରିଏନ୍କେନ୍ଦ୍ରୀୟ ସୂଚନା ଆୟୋଗ (ସିଆଇସି) ପକ୍ଷରୁ କରାଯାଇଥିବା ଏକ ଅନୁଧ୍ୟାନ ଅନୁସାରେ ଅଧିକାଂଶ କେନ୍ଦ୍ର ସରକାରୀ ଓ୍ବେବ୍ସାଇଟ୍ ନିଜ ଆଡ଼ୁ ଜନସୂଚନା ପ୍ରକାଶ କରୁନାହାନ୍ତି, ଯାହା ସୂଚନା ଅଧିକାର ଆଇନ (ଆର୍ଟିଆଇ) ଅନୁଯାୟୀ ଏକ ବାଧ୍ୟତାମୂଳକ ବ୍ୟବସ୍ଥା। ସିଆଇସିଙ୍କ ଏହି ଅଧ୍ୟୟନରୁ ସ୍ବତଃ ପ୍ରମାଣିତ ଯେ, ସ୍ବଚ୍ଛତା କଥା ମୁହଁରେ କହୁଥିଲେ ମଧ୍ୟ ମୋଦି ସରକାର ଏଥିପ୍ରତି ଆଦୌ ଗୁରୁତ୍ୱ ଦେଉନାହାନ୍ତି ବୋଲି ସାଧାରଣରେ ଯେଉଁ ଅଭିଯୋଗ ଆସୁଛି, ତାହା ସତ୍ୟ। ପୂର୍ବତନ ମୁଖ୍ୟ ସୂଚନା କମିଶନର ଏ.ଏନ୍. ତିଓ୍ବାରୀ ଓ...\nସ୍ବଚ୍ଛତା ଭେଳିକି\t December 7th, 23:16 PM December 7th, 23:16 PM\nକେନ୍ଦ୍ରୀୟ ସୂଚନା ଆୟୋଗ (ସିଆଇସି) ପକ୍ଷରୁ କରାଯାଇଥିବା ଏକ ଅନୁଧ୍ୟାନ ଅନୁସାରେ ଅଧିକାଂଶ କେନ୍ଦ୍ର ସରକାରୀ ଓ୍ବେବ୍ସାଇଟ୍ ନିଜ ଆଡ଼ୁ ଜନସୂଚନା ପ୍ରକାଶ କରୁନାହାନ୍ତି, ଯାହା ସୂଚନା ଅଧିକାର ଆଇନ (ଆର୍ଟିଆଇ) ଅନୁଯାୟୀ ଏକ ବାଧ୍ୟତାମୂଳକ ବ୍ୟବସ୍ଥା। ସିଆଇସିଙ୍କ ଏହି ଅଧ୍ୟୟନରୁ ସ୍ବତଃ ପ୍ରମାଣିତ ଯେ, ସ୍ବଚ୍ଛତା କଥା ମୁହଁରେ କହୁଥିଲେ ମଧ୍ୟ ମୋଦି ସରକାର ଏଥିପ୍ରତି ଆଦୌ ଗୁରୁତ୍ୱ ଦେଉନାହାନ୍ତି ବୋଲି ସାଧାରଣରେ ଯେଉଁ ଅଭିଯୋଗ ଆସୁଛି, ତାହା ସତ୍ୟ। ପୂର୍ବତନ ମୁଖ୍ୟ ସୂଚନା କମିଶନର ଏ.ଏନ୍. ତିଓ୍ବାରୀ ଓ ପୂର୍ବତନ ସୂଚନା ଆୟୁକ୍ତ ଏମ୍.ଏମ୍. ଅନ୍ସାରି ଏହି ଅନୁଧ୍ୟାନର ପରିଚାଳନା କରିଥିଲେ। ଅନୁଧ୍ୟାନର ଉଦ୍ଦେଶ୍ୟ ହେଉଛି ଆର୍ଟିଆଇ ଆଇନର ଧାରା ୪ ଅନୁସାରେ ବିଭିନ୍ନ ବିଭାଗର କର୍ତ୍ତୃପକ୍ଷ ସ୍ବତଃପ୍ରବୃତ୍ତ ଭାବେ ବିଭିନ୍ନ ତଥ୍ୟ ପ୍ରକାଶ କରୁଛନ୍ତି କି ନା ତାହା ଦେଖିବା। କମିଟି ଏକ ମୂଲ୍ୟାୟନ ଫର୍ମାଟ ପ୍ରସ୍ତୁତ କରି ତାକୁ ପୂରଣ କରିବାକୁ ବିଭିନ୍ନ ବିଭାଗର କର୍ତ୍ତୃପକ୍ଷଙ୍କୁ ଦେଇଥିଲେ। ୨୦୯୨ ପବ୍ଲିକ୍ କର୍ତ୍ତୃପକ୍ଷଙ୍କ ମଧ୍ୟରୁ ମାତ୍ର ୮୩୮ ଜଣଙ୍କଠାରୁ ଉତ୍ତର ମିଳିଥିଲା। ସିଆଇସି ରିପୋର୍ଟରେ କୁହାଯାଇଛି ଯେ, ଯେଉଁସବୁ ପ୍ରଶ୍ନର ଉତ୍ତର ଦିଆଯାଇ ନାହିଁ, ସେଥିମଧ୍ୟରେ ଅଛି ଗୁରୁତ୍ୱପୂର୍ଣ୍ଣ ଓ ସମ୍ବେଦନଶୀଳ ବିଭାଗଗୁଡ଼ିକରେ ବରିଷ୍ଠ ଅଧିକାରୀମାନଙ୍କ ନିଯୁକ୍ତି ଓ ବଦଳି, ବରିଷ୍ଠ ଅଧିକାରୀମାନଙ୍କ ଦେଶ ଓ ଦେଶ ବାହାରକୁ ଗସ୍ତ ଏବଂ ବିଭିନ୍ନ ରାଜନୈତିକ ଦଳକୁ ପାଣ୍ଠି ଯୋଗାଣର ପଦ୍ଧତି ଓ ଦାନ କରୁଥିବା ଲୋକମାନଙ୍କର ପରିଚୟ ସମ୍ବନ୍ଧିତ ପ୍ରଶ୍ନ। ଏଣୁ ମୋଦି ସରକାର ସଚ୍ଚୋଟତା ଓ ସ୍ବଚ୍ଛତା ନାଁରେ ଭେଳିକି ଦେଖାଉଥିବା ଏଥିରୁ ପ୍ରମାଣିତ ହେଉଛି।\nସିବିଆଇ ଝଡ଼ ପରିପ୍ରେକ୍ଷୀରେ କେନ୍ଦ୍ର ସରକାର କେନ୍ଦ୍ରୀୟ ଭିଜିଲାନ୍ସ କମିଶନର (ସିଭିସି)ଙ୍କ ବିରୋଧରେ ଆଗତ ଅସନ୍ତୋଷର ମୁକାବିଲା କରିବା ଲାଗି ମାର୍ଗଦର୍ଶିକା ପ୍ରସ୍ତୁତ କରିବାକୁ ଆରମ୍ଭ କରିଥିବା ଜଣାପଡ଼ିଛି। ସିବିଆଇରେ ମୁଖିଆମାନଙ୍କ କଳି ଯୋଗୁ ନିର୍ଦ୍ଦେଶକ ଆଲୋକ ବର୍ମାଙ୍କ ବିରୋଧରେ ଆଗତ ଅଭିଯୋଗର ତଦନ୍ତ ଶେଷ କରି ଦୁଇ ସପ୍ତାହ ଭିତରେ ରିପୋର୍ଟ ଦେବା ଲାଗି ସୁପ୍ରିମ୍କୋର୍ଟ ଦୁର୍ନୀତି ବ୍ୟାପାରରେ ସିବିଆଇ ଉପରେ ନଜର ରଖୁଥିବା ସିଭିସିକୁ ନିର୍ଦ୍ଦେଶ ଦେଇଛନ୍ତି। ଆଶ୍ଚର୍ଯ୍ୟର ବିଷୟ, କାର୍ମିକ ମନ୍ତ୍ରଣାଳୟର ସୂଚନା ଅନୁସାରେ ସିଭିସି ବିରୋଧରେ କୌଣସି ଅଭିଯୋଗ ଆସିଲେ ତା'ର ପରିଚାଳନା କରିବା ଲାଗି ଅଦ୍ୟାବଧି କୌଣସି ମାର୍ଗଦର୍ଶିକା ନାହିଁ। ହ୍ବିଶିଲ୍-ବ୍ଲୋୟର ବାବୁ ସଞ୍ଜୀବ ଚତୁର୍ବେଦୀ ଏକ ଆର୍ଟିଆଇ ଦରଖାସ୍ତ ମାଧ୍ୟମରେ ମାଗିଥିବା ତଥ୍ୟରୁ ଏହି କଥା ଜଣାପଡ଼ିଛି। ବାବୁ ଜଣକ କାର୍ମିକ ମନ୍ତ୍ରଣାଳୟ ସହ ରାଷ୍ଟ୍ରପତିଙ୍କ ସଚିବାଳୟ ମଧ୍ୟରେ ନିଜେ ବର୍ଷକ ତଳେ କରିଥିବା ଆବେଦନ ସମ୍ପର୍କରେ ହୋଇଥିବା ବାର୍ତ୍ତାଳାପର ନକଲ ମାଗିଥିଲେ। ଉକ୍ତ ଆବେଦନରେ ଚତୁର୍ବେଦୀ ସିଭିସି ଆଇନର ଧାରା ୬ ପ୍ରସଙ୍ଗ ଉତ୍ଥାପନ କରିଥିଲେ, ଯେଉଁ ଧାରା ଅନୁସାରେ ସିଭିସି ବିରୋଧରେ କୌଣସି ଅଭିଯୋଗ ଆସିଲେ ରାଷ୍ଟ୍ରପତି ସେ ମାମଲାର ତଦନ୍ତ ପାଇଁ ସୁପ୍ରିମ୍କୋର୍ଟଙ୍କ ଉପରେ ଦାୟିତ୍ୱ ନ୍ୟସ୍ତ କରିପାରିବେ। ଚତୁର୍ବେଦୀଙ୍କ ଅଭିଯୋଗ ଅନୁସାରେ, ଦିଲ୍ଲୀର ଅଲ୍ ଇଣ୍ଡିଆ ମେଡିକାଲ ସାଇନ୍ସେସ୍ (ଏମ୍ସ)ର ବରିଷ୍ଠ ଅଧିକାରୀମାନଙ୍କ ବିରୋଧରେ ଆଗତ ଦୁର୍ନୀତି ମାମଲାକୁ ସିଭିସି ବନ୍ଦ କରିଦେଇଥିଲା। ତେଣୁ ସିଭିସି ବିରୋଧରେ ଏ ଅଭିଯୋଗର ତଦନ୍ତ କିପରି ହୋଇପାରିବ, ତାହା ଜାଣିବା ପାଇଁ ସେ ଉକ୍ତ ଆବେଦନ କରିଥିଲେ।\nପୂର୍ବତନ ଆଇଏଏସ୍ ଅଫିସର ତଥା ପୂର୍ବତନ କୋଇଲା ସଚିବ ଏଚ୍.ସି. ଗୁପ୍ତା, କୋଇଲା ମନ୍ତ୍ରଣାଳୟର ପୂର୍ବତନ ଯୁଗ୍ମ ସଚିବ କେ.ଏସ୍. କ୍ରୋଫା ଏବଂ ଉକ୍ତ ମନ୍ତ୍ରଣାଳୟର ତତ୍କାଳୀନ ନିର୍ଦ୍ଦେଶକ କେ.ସି. ସାମ୍ରିଆଙ୍କୁ କୋଇଲା ଦୁର୍ନୀତି ମାମଲାରେ ଦୋଷୀ ସାବ୍ୟସ୍ତ କରାଯିବା ଘଟଣା କେନ୍ଦ୍ରୀୟ ଆଇଏଏସ୍ ସଂଘ ପ୍ରତି ଚାପୁଡ଼ା ସଦୃଶ ହୋଇଛି। ପଶ୍ଚିମବଙ୍ଗରେ କୋଇଲା ବ୍ଲକ୍ ଆବଣ୍ଟନ ମାମଲାରେ ଏମାନେ ନିଜେ ଦୁର୍ନୀତି କରିବା ସହ ଆପରାଧିକ ଷଡ଼ଯନ୍ତ୍ର କରିଥିବା ନେଇ ଦୋଷୀ ସାବ୍ୟସ୍ତ ହୋଇଛନ୍ତି। ତେବେ ଦଳେ ଅବସରପ୍ରାପ୍ତ ତଥା କାର୍ଯ୍ୟରତ ବାବୁ ସବୁବେଳେ ଦାବି କରିଆସୁଥିଲେ ଯେ ସେମାନଙ୍କ ପୂର୍ବତନ ସହକର୍ମୀମାନେ ନିର୍ଦ୍ଦୋଷ। ବୋଧହୁଏ ଉକ୍ତ ଦୁର୍ନୀତି ସମ୍ପର୍କିତ ଖବର ପ୍ରକାଶ ପାଇବା ପରେ ଆଇଏଏସ୍ ସଂଘ ନିଜ ଟୁଇଟର ଲୋଗୋ ବଦଳାଇ ନିଜ ସହକର୍ମୀ ହିସାବରେ ଦୁର୍ନୀତିଗ୍ରସ୍ତ ବାବୁଙ୍କୁ ସମର୍ଥନ କରିଥିଲେ। ବାବୁ ଜଣକ ଦୋଷୀ ସାବ୍ୟସ୍ତ ହେବା ପରେ ମଧ୍ୟ ସଂଘ ପକ୍ଷରୁ ଟୁଇଟ୍ କରି ଏହାକୁ ଅତ୍ୟନ୍ତ ଦୁର୍ଭାଗ୍ୟଜନକ ଏବଂ ଅମଲାତନ୍ତ୍ର ପାଇଁ କଳାଦିବସ ଭାବେ ଅଭିହିତ କରିଛି। ଏଭଳି ଦୁର୍ଦ୍ଦିନରେ ସେମାନେ ତାଙ୍କ ବନ୍ଧୁମାନଙ୍କ ସହ ରହିବେ ବୋଲି ସଂଘ ଜଣାଇଛି। ବାବୁ ମହଲରେ ଗୁପ୍ତା ଓଗେରଙ୍କର ଅନେକ ସମର୍ଥକ ଅଛନ୍ତି, ଏ କଥା ସତ। ମେ ୨୦୧୭ରେ ଗୁପ୍ତା ଓ ଅନ୍ୟ ଦୁଇ ଅଫିସର ଦୋଷୀ ସାବ୍ୟସ୍ତ ହୋଇ ଦୁଇବର୍ଷର ଜେଲ ଦଣ୍ଡାଦେଶ ପାଇଥିଲେ। କିନ୍ତୁ ସେମାନଙ୍କୁ ଜାମିନ ମିଳିଥିଲା। ବର୍ତ୍ତମାନ ସଂଘ ଦୋଷୀ ସାବ୍ୟସ୍ତ ବାବୁମାନଙ୍କୁ ପ୍ରକାଶ୍ୟରେ ସମର୍ଥନ କରିବା ଅର୍ଥ ସେମାନେ ସୁପ୍ରିମ୍କୋର୍ଟ ସହ ମୁହାଁମୁହିଁ ହେବାକୁ ପ୍ରସ୍ତୁତ ହେଉ ନାହାନ୍ତି ତ?
